Document ID: 32013D0445

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 29ης Αυγούστου 2013 για την τροποποίηση του παραρτήματος Ε της οδηγίας 91/68/ΕΟΚ του Συμβουλίου όσον αφορά τα υποδείγματα υγειονομικών πιστοποιητικών για το εμπόριο αιγοπροβάτων εντός της ΕΕ και τις υγειονομικές απαιτήσεις σχετικά με την τρομώδη νόσο [κοινοποιηθείσα υπό τον αριθμό C(2013) 5527] (Κείμενο που παρουσιάζει ενδιαφέρον για τον ΕΟΧ) (2013/445/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 91/68/ΕΟΚ του Συμβουλίου, της 28ης Ιανουαρίου 1991, σχετικά με το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων (1), και ιδίως το άρθρο 14 παράγραφος 2, Εκτιμώντας τα ακόλουθα: (1) Η οδηγία 91/68/ΕΟΚ του Συμβουλίου καθορίζει το καθεστώς υγειονομικού ελέγχου που διέπει το εμπόριο αιγοπροβάτων εντός της ΕΕ. Προβλέπει, μεταξύ άλλων, ότι τα αιγοπρόβατα πρέπει να συνοδεύονται, κατά τη μεταφορά προς τον προορισμό τους, από υγειονομικό πιστοποιητικό σύμφωνο με ένα από τα υποδείγματα Ι, ΙΙ ή ΙΙΙ του παραρτήματος Ε. (2) Ο κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου (2) θεσπίζει κανόνες για την πρόληψη, την καταπολέμηση και την εξάλειψη μεταδοτικών σπογγωδών εγκεφαλοπαθειών (ΜΣΕ) στα βοοειδή και τα αιγοπρόβατα. Το παράρτημα VII του εν λόγω κανονισμού καθορίζει τα μέτρα για την καταπολέμηση και την εξάλειψη των ΜΣΕ. Επιπλέον, στο παράρτημα VIII κεφάλαιο Α του εν λόγω κανονισμού καθορίζονται οι προϋποθέσεις για το εμπόριο ζώντων ζώων, σπέρματος και εμβρύων εντός της ΕΕ. (3) Με βάση νέα επιστημονικά στοιχεία, ο κανονισμός (ΕΚ) αριθ. 999/2001 τροποποιήθηκε από τον κανονισμό (ΕΕ) αριθ. 630/2013 της Επιτροπής (3). Οι τροποποιήσεις του κανονισμού (ΕΚ) αριθ. 999/2001 αίρουν τους περισσότερους από τους περιορισμούς όσον αφορά την άτυπη τρομώδη νόσο. Επίσης, ευθυγραμμίζουν περαιτέρω στα πρότυπα του Παγκόσμιου Οργανισμού για την Υγεία των Ζώων (OIE) τους κανόνες που αφορούν το εμπόριο αιγοπροβάτων εντός της ΕΕ, ώστε να αντικατοπτρίζουν μια πιο αυστηρή προσέγγιση όσον αφορά την κλασική τρομώδη νόσο. (4) Τα υποδείγματα υγειονομικών πιστοποιητικών ΙΙ και ΙΙΙ που παρατίθενται στο παράρτημα Ε της οδηγίας 91/68/ΕΟΚ πρέπει επομένως να τροποποιηθούν ώστε να αντικατοπτρίζουν τις απαιτήσεις που αφορούν το ενδοενωσιακό εμπόριο αιγοπροβάτων οι οποίες προβλέπονται στον κανονισμό (ΕΚ) αριθ. 999/2001, όπως τροποποιήθηκε από τον κανονισμό (ΕΕ) αριθ. 630/2013. (5) Επιπλέον, η μορφή των υποδειγμάτων υγειονομικών πιστοποιητικών Ι, ΙΙ και ΙΙΙ που παρατίθενται στο παράρτημα Ε της οδηγίας 91/68/ΕΟΚ θα πρέπει να είναι προσαρμοσμένη στη μορφή που προβλέπεται στον κανονισμό (ΕΚ) αριθ. 599/2004 της Επιτροπής (4). (6) Επομένως, η οδηγία 91/68/ΕΟΚ θα πρέπει να τροποποιηθεί αναλόγως. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα Ε της οδηγίας 91/68/ΕΟΚ αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 29 Αυγούστου 2013.

Classification Labels:
2394
1934
311

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ", "1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 3156
5962
2479
5877

EuroVoc IDs (Expanded): 3156
5962
2479
5877

Dataset Source: meu

Split: test